《宣和四年东阳梅某出守蕲州以五月十九日斋宿山谷黎明奉亲朝谒真源万寿宫少休五云寺赋此》
宋代·梅执礼

灊高夙所仰，妙想嗟未圆。邂逅一麾出，安舆奉华颠。

骎骎涉胜境，获缔香火缘。徘徊庆基殿，稽首颂尧年。

徐步俯松杪，幽寻值灵篇。轩窗散急雨，四座屯霏烟。

向来玉京梦，了了堕目前。恍疑鸡犬资，今在第几天。

平生修无怍，自视应得仙。孺子审可教，凡躯伫加鞭。

作者简介：（1079—1127）宋婺州浦江人，字和胜。徽宗崇宁五年进士。累迁中书舍人、给事中、礼部侍郎，以忤王黼夺职，知滁州。钦宗靖康元年，召为吏部尚书，旋改户部。金兵围京都，劝帝亲征，又请皇后、太子皆出避。京城失守，谋集兵夜袭金帅帐，迎徽、钦二帝还，谋泄未遂。金人命搜刮金帛，以数不足被杀。谥节悯。有《文安集》。